|  |
| --- |
| **Javni ponderisani rizik stradanja učesnika u saobraćaju**  Javni rizik stradanja u saobraćaju predstavlja stradanje učesnika u saobraćaju (godišnji broj poginulih i/ili povređenih lica u saobraćajnim nezgodama) u odnosu na broj stanovnika na nekom području.  Javni ponderisani rizik (JPR) stradanja učesnika u saobraćaju, koji je predstavljen u ovim dokumentima, predstavlja ponderisani broj nastradalih lica u određenom periodu, u odnosu na broj stanovnika na posmatranom području. Ponderisani broj nastradalih lica uzima u obzir sve težine posledica u saobraćaju i množi ih sa određenim težinskim faktorom - ponderom (poginula lica – ponder 99, teško povređena lica – ponder 13, lako povređena lica – ponder 1), i sabira tako dobijene vrednosti.  Na portalu su dostupna dva excel dokumenta sa podacima o JPR u Republici Srbiji. Jedan se odnosi na JPR po policijskim upravama, a drugi se odnosi na JPR po opštinama. U svakom od dokumenata su prikazani JPR ukupno za teritoriju opštine, grada ili policijske uprave i podaci o riziku stradanja za određene kategorije učesnika u saobraćaju po opštinama, gradovima i policijskim upravama. Podaci o ukupnom JPR po policijskim upravama i opštinama su izraženi u odnosu na 10.000 stanovnika, dok su podaci o riziku stradanja za konkretne kategorije učesnika u saobraćaju prikazani u odnosu na 100.000 stanovnika.  Kategorije učesnika za koje su prikazani rizici stradanja u saobraćaju su: deca (0-14 odina), mladi (15-30 godina), lica 65+ starosti, pešaci, vozači i putnici na biciklima, vozači i putnici na mopedima, vozači i putnici na motociklima, vozači i putnici u putničkim automobilima, kao i nastradala lica u saobraćajnim nezgodama sa teretnim vozilima i autobusima, i u saobraćajnim nezgodama sa traktorima.  Javni ponderisani rizik (JPR) stradanja u saobraćaju za teritorije opština, gradova i policijskih uprava (ukupno) prikazan je u odnosu na podatke o nastradalim licima u saobraćaju u 2016. godini, dok je javni rizik stradanja za konkretne kategorije učesnika u saobraćaju prikazan uzimajući u obzir podatke o stradanju tih kategorija u saobraćaju u periodu 2014-2016. godine.  U excel dokumentima su, osim podataka o JPR po opštinama i policijskim upravama, prikazani i podaci o broju poginulih (POG), broju teško telesno povređenih (TTP) i lako telesno povređenih (LTP) lica u saobraćajnim nezgodama u posmatranom periodu.  Osim podataka o vrednostima JPR za opštine i policijske uprave u RS, u excel dokumentima su dati i rangovi opština i policijskih uprava prema nivou rizika stradanja u saobraćaju. |